แนะศึกษามาตรการสิ่งแวดล้อมญี่ปุ่นมาใช้ในมาบตาพุด
นายกฯย้ำพร้อมส่งเสริมการลงทุนจากต่างชาติต่อ เพื่อพัฒนาเศรษฐกิจที่ยั่งยืน ด้านญี่ปุ่นแนะไทยใช้แนวทางแก้ปัญหาสวล.ของญี่ปุ่นเป็นแบบอย่าง
8 ก.พ. 2553

นายกฯย้ำพร้อมส่งเสริมการลงทุนจากต่างชาติต่อ เพื่อพัฒนาเศรษฐกิจที่ยั่งยืน ด้านญี่ปุ่นแนะไทยใช้แนวทางแก้ปัญหาสวล.ของญี่ปุ่นเป็นแบบอย่าง
นายอภิสิทธิ์ เวชชาชีวะ นายกรัฐมนตรี กล่าวในงานสัมมนา “ประวัติศาสตร์สิ่งแวดล้อมในศตวรรษที่ 20  และการป้องกันมลพิษของประเทศญี่ปุ่น” ว่า ไทยยังคงส่งเสริมการลงทุนจากต่างประเทศ เนื่องจากก่อให้เกิดการพัฒนาเศรษฐกิจ การจ้างงาน แต่อยู่ภายใต้การเคารพสิทธิของประชาชนในพื้นที่ เพื่อให้เกิดประโยชน์ต่อทุกฝ่าย โดยขณะนี้รัฐบาลก็พยายามสร้างความชัดเจน เช่น การประกาศระเบียบเกี่ยวกับมาตร 67(2) ส่วนโครงการที่ถูกศาลฯสั่งระงับนั้นขณะนี้ก็อยู่ระหว่างการรวบรวมข้อมูลเพื่อยื่นศาลปกครองฯ รวมทั้งการตั้งคณะกรรมการ 4 ฝ่ายฯเพื่อมาประสานงาน จึงทำให้มั่นใจว่ารัฐบาลยังให้การสนับสนุนการลงทุนจากต่างประเทศคู่กับการดูแลสิ่งแวดล้อมด้วย
นายเคียวจิ โคะมาจิ เอกอัครราชทูตญี่ปุ่นประจำประเทศไทย กล่าวว่า ญี่ปุ่นขอให้ทางรัฐบาลไทยมีความชัดเจนและแก้ไขปัญหามาบตาพุดอย่างเป็นรูปธรรม เนื่องจากภายหลังที่ศาลสั่งระงับโครงการลงทุน 76 โครงการ ได้ส่งผลกระทบต่อความเชื่อมั่น และเสถียรภาพของไทยพอสมควร
อย่างไรก็ตาม ญี่ปุ่นเคยประสบปัญหาสิ่งแวดล้อมมาก่อน และประสบความสำเร็จในการแก้ปัญหา ด้วยการควบคุมการระบายสารที่ก่อให้เกิดมลพิษจากแหล่งกำเนิด โดยรัฐบาลเป็นผู้กำหนดมาตรฐานอย่างเข้มงวดตามหลักกการทางวิทยาศาสตร์ และให้อำนาจแก่องค์การส่วนท้องถิ่นในการเฝ้าระวัง และตรวจสอบโรงงานอย่างใกล้ชิด
ด้านนายมุเนโนริ ยามาดะ ประธานองค์การส่งเสริมการค้าต่างประเทศของญี่ปุ่น (เจโทร) กล่าวว่า ญี่ปุ่นต้องการให้ไทยมองปัญหามาบตาพุด และแนวทางการแก้ไขปัญหาในระดับสากล เพื่อให้นักลงทุนสามารถนำไปชี้แจงนักลงทุนในเวทีระดับโลกได้